Γενικοί Όροι Συναλλαγών - mvh networks\nΤελευταία τροποποίηση: Απρίλιος 2014 | © mvh networks Melissopoulos – Vitsas GbR\nΟι ακόλουθοι όροι ισχύουν αναφορικά με τις συμβατικές σχέσεις της MVH Networks Melissopoulos – Vitsas GbR (στο εξής “mvh networks”) και του αντισυμβαλλόμενου/ εντολέα.\nΙσχύουν αποκλειστικά οι ΓΟΣ (Γενικοί Όροι Συναλλαγών) της mvh networks. Όροι πελάτη, οι οποίοι είναι αντίθετοι ή αποκλίνουν από τους όρους της εταιρείας μας θεωρούνται άκυροι, εκτός από την περίπτωση που είχαν εγκριθεί από εμάς εγγράφως. Οι ΓOΣ της εταιρείας μας ισχύουν ακόμα και στην περίπτωση, κατά την οποία η εταιρεία μας διεξάγει κανονικά τις αποστολές της στον πελάτη, ενώ γνωρίζει την ύπαρξη αντίθετων ή αποκλινόντων όρων. Οι παρόντες όροι ισχύουν και για μελλοντικές εμπορικές σχέσεις, ακόμα κι αν αυτές δεν διέπονται από συμπληρωματικό συμβατικό κείμενο. Δια του παρόντος αποκλείεται ρητώς η εφαρμογή αποκλινόντων όρων αγοράς ή άλλων όρων του αντισυμβαλλομένου.\nΣε περίπτωση διαρκούς οφειλής, δικαιούμαστε οποτεδήποτε να προβούμε σε τροποποίηση ή συμπλήρωση των παρόντων ΓΟΣ. Οι νέοι ΓΟΣ κοινοποιούνται με επισήμανση των αλλαγών στον πελάτη τουλάχιστον τρεις (3) εβδομάδες πριν την έναρξη ισχύος αυτών. Σε περίπτωση που ο αντισυμβαλλόμενος δεν εγείρει ενστάσεις αναφορικά με τους νέους όρους εντός διαστήματος το αργότερο δύο (2) εβδομάδων από την ημερομηνία λήψης απόφασης της ισχύος αυτών, οι νέοι όροι αποτελούν μέρος της σύμβασης. Σε περίπτωση που ο αντισυμβαλλόμενος εγείρει ενστάσεις αναφορικά με τους νέους όρους συναλλαγών, δικαιούμαστε να προβούμε σε άτακτη καταγγελία, κατά το χρονικό σημείο έναρξης ισχύος των νέων γενικών όρων συναλλαγών, εφόσον η διατήρηση των παλαιών όρων συναλλαγών καθιστά αφόρητη τη συνέχιση της συμβατικής σχέσης.\nΠαρεπόμενες συμφωνίες, ασφάλειες, και λοιπές συμφωνίες καθώς και τροποποιήσεις και συμπληρώσεις των παρόντων όρων συναλλαγών ισχύουν μόνον κατόπιν έγγραφης συναίνεσης της mvh networks.\n§ 2 Δικαίωμα πνευματικής ιδιοκτησίας, Δικαιώματα χρήσης\nΓια κάθε έργο που ανατίθεται στην mvh networks, τα σχετικά πνευματικά δικαιώματα ανήκουν σε αυτήν, η οποία ως εκ τούτου διαθέτει το δικαίωμα παραχώρησης των σχετικών δικαιωμάτων χρήσης.\nΤο σύνολο των υφιστάμενων δικαιωμάτων της mvh networks αναφορικά με το ανατεθέν έργο, τα προστατευόμενα συγγενικά δικαιώματα, τα δικαιώματα επί φωτογραφιών, τα δικαιώματα επί εμπορικών σημάτων, τα δικαιώματα επί σχεδίων και υποδειγμάτων ή αναφορικά με τη χρήση καθώς και τα συγγενή δικαιώματα βάσει του δικαίου ανταγωνισμού, παραμένουν στη mvh networks. Η παραχώρηση των εξ αυτών προκυπτόντων δικαιωμάτων χρήσης στον παραγγελιοδότη πραγματοποιείται κατά κύριο λόγο υπό τη μορφή απλού δικαιώματος χρήσης. Μεταβιβάζονται στον παραγγελιοδότη μόνον εφόσον αυτό απαιτείται από τον σκοπό της σύμβασης. Η παραχώρηση περαιτέρω δικαιωμάτων χρήσης πρέπει να συμφωνείται εγγράφως. Το αυτό ισχύει και επί μεταβίβασης δικαιωμάτων χρήσης σε τρίτους. Η μεταβίβαση των δικαιωμάτων ολοκληρώνεται μόνον μετά την πλήρη καταβολή της αποζημίωσης.\nΌλα τα σχέδια και τελικά σχέδια τελούν υπό την προστασία της νομοθεσίας περί πνευματικών δικαιωμάτων. Οι διατάξεις της νομοθεσίας περί πνευματικών δικαιωμάτων ισχύουν επίσης και όταν δεν υφίσταται ο απαιτούμενος κατά §2 του γερμανικού νόμου περί πνευματικών δικαιωμάτων (UrhG) βαθμός πρωτοτυπίας του πνευματικού δημιουργήματος.\nΔεν επιτρέπεται, άνευ ρητής συγκατάθεσης της mvh networks, ούτε η πρωτότυπη παραγωγή ούτε η αναπαραγωγή των σχεδίων και των τελικών σχεδίων. Δεν επιτρέπεται ουδεμία απομίμηση, ακόμη και αν πρόκειται περί εν μέρει απομίμησης.\nΣε περίπτωση μη τήρησης του παρόντος όρου, η mvh networks αποκτά δικαίωμα απαίτησης καταβολής συμβατικής ποινής ύψους 25.000,00 ευρώ. Η mvh networks διατηρεί το δικαίωμα απόδειξης ύπαρξης ζημίας μεγαλύτερου ύψους σε οιαδήποτε συγκεκριμένη περίπτωση.\nΗ mvh networks έχει το δικαίωμα να κατονομάζεται ως δημιουργός επί τυχόν αντιτύπων. Μία παράβαση του δικαιώματος αναφοράς του ονόματος δίδει στην mvh networks δικαίωμα απαίτησης αποζημίωσης. Άνευ απόδειξης υψηλότερης ζημίας, η αποζημίωση ανέρχεται σε 50% της συμφωνηθείσας ή συνήθους αποζημίωσης σύμφωνα με τη συλλογική σύμβαση εργασίας για υπηρεσίες design SDSt/AGD (ανεξάρτητων design studio/ένωσης γερμανών designer). Το δικαίωμα προβολής και απόδειξης ισχυρισμού περί ύπαρξης ζημίας μεγαλύτερου ύψους, παραμένει ανεπηρέαστο.\nΤυχόν προτάσεις του εντολέα ή τυχόν άλλη συνεργασία με αυτόν δεν επηρεάζουν το ύψος της αποζημίωσης. Δεν θεμελιώνεται δικαίωμα συνδημιουργού. Ο παραγγελιοδότης διασφαλίζει ότι οι από αυτόν διατεθειμένες φωτογραφίες, γραφικά ή άλλα αντικείμενα είναι ελεύθερα δικαιωμάτων τρίτων ή ότι τα αντίστοιχα δικαιώματα χρήσης είναι στην κατοχή του. Βάσει αυτού του πλαισίου, δεν είναι δυνατή η θεμελίωση ευθύνης της mvh networks αναφορικά με απαιτήσεις τρίτων και σε περίπτωση προσβολής δικαιωμάτων τρίτων φέρει τις αντίστοιχες δαπάνες.\nΕφόσον, βάσει της παραγγελίας του εντολέα, εκ του σχεδιασμού του τελικού ή οιουδήποτε ενδιάμεσου προϊόντος προκύπτουν νέα πνευματικά δικαιώματα δημιουργού, τότε ο πελάτης – εφόσον δεν έχει εγγράφως συμφωνηθεί διαφορετικά – αποκτά μόνο μία μη αποκλειστική άδεια χρήσης του τελικού προϊόντος. Τα δικαιώματα επί των ενδιαμέσων προϊόντων παραμένουν σε εμάς. Δεν πραγματοποιείται αυτόματη μεταβίβαση συγγενικών δικαιωμάτων.\nΑπαγορεύεται οιαδήποτε χρήση υπερβαίνει τα συμβατικώς συμφωνηθέντα, ειδικά η περαιτέρω μεταβίβαση δικαιωμάτων χρήσης προς τρίτους, εκτός εάν έχουμε συναινέσει εγγράφως ως προς τη χρήση / περαιτέρω μεταβίβαση.\nΟ πελάτης αποκτά τα δικαιώματα εκμεταλλεύσεως μόνον μετά το χρονικό σημείο παράδοσης στον πελάτη από την mvh networks της ιστοσελίδας επί αποθηκευτικού μέσου ή μετά το χρονικό σημείο αποστολής (upload) στον προς τούτο διατεθέντα διακομιστή (server), εφόσον ο πελάτης έχει καταβάλει το πλήρες ποσό της σχετικής αποζημίωσης στην mvh networks (§ 158 παρ. 1 γερμ. ΑΚ). Έως την καταβολή της οφειλόμενης εκ του πελάτη αποζημιώσεως παραμένει το σύνολο των δικαιωμάτων εκμεταλλεύσεως επί του πνευματικού δημιουργήματος στην mvh networks.\nΗ mvh networks δύναται να αναφέρεται, επί των αντιτύπων καθώς και στον χώρο παρουσίασης των νομικών πληροφοριών που αφορούν τον ιστότοπο ή το έντυπο, ως: “(Web)Design & Development by mvh networks”. Στους ιστότοπους εισαγάγεται προσθέτως το λογότυπο της mvh networks και ένα backlink προς τη διεύθυνση www.mvhnetworks.com στα στοιχεία ιδιοκτησίας του ιστότοπου. Το αυτό ισχύει για το σύνολο των εγγράφων (προσχέδια, τελικά σχέδια, κ.λ.π.) τα οποία παραδίδονται στο προπαρασκευαστικό προσυμβατικό στάδιο και μετά την κατάρτιση της σύμβασης. Για την επεξεργασία πρωτοτύπων και αντιγράφων προϋποτίθεται πάντοτε η πρότερη συναίνεση της mvh networks. Δεν επιτρέπεται η παροχή σε τρίτα πρόσωπα πρόσβασης στα έγγραφα και την τεκμηρίωση. Η mvh networks έχει το δικαίωμα να εμφανίζει εντός της δικής της τεκμηρίωσης / portfolio τα project που έχει φέρει ήδη σε πέρας.\n§ 3 Προσφορά και σύναψη σύμβασης\nΟι προσφερόμενες λύσεις και τα προϊόντα μας αποτελούν μη δεσμευτικές προσφορές και δεν δημιουργούν δεσμευτικές υποχρεώσεις.\nΗ δήλωση αποδοχής εκ μέρους του πελάτη αποτελεί δεσμευτική πρόταση σύναψης σύμβασης, η οποία γίνεται αποδεκτή μέσω της έγγραφης βεβαίωσης λήψης παραγγελίας.\nΟι λοιπές συμφωνίες και παρεπόμενες συμφωνίες καθώς και ασφάλειες εκ μέρους συνεργατών μας, οι οποίες δεν αποτελούν μέρος της προσφοράς μας, επιβεβαιώνονται από εμάς εγγράφως.\n§ 4 Περιεχόμενο σύμβασης / Υπηρεσίες\nΤο εύρος της από την mvh networks προσφερόμενης παροχής καθορίζεται βάσει της έγγραφης βεβαίωσης λήψης παραγγελίας ή βάσει της περιγραφής των παρεχόμενων υπηρεσιών της προσφοράς της mvh networks. Εφόσον δεν υφίσταται βεβαίωση λήψης παραγγελίας ή έγγραφη προσφορά παροχής υπηρεσιών, ισχύουν οι γενικές προβλέψεις του νόμου αναφορικά με την κατάρτιση σύμβασης.\nΕάν στην προσφορά περιλαμβάνεται η χρήση λογισμικού τρίτων μερών, (π.χ. CMS, συστήματα CRM), τότε το εύρος των παρεχόμενων υπηρεσιών περιορίζεται στην προμήθεια της σχετικής άδειας, καθώς και, εάν αυτό έχει συμφωνηθεί, στην εγκατάσταση και διαμόρφωση των παραμέτρων του λογισμικού.\nΕάν το λογισμικό τρίτων μερών αποτελεί ελεύθερο λογισμικό (open source), τότε η απόκτηση της άδειας χρήσης του πελάτη πραγματοποιείται άνευ κόστους για τον πελάτη.\nΕάν έχει συμφωνηθεί η ανάληψη εκ μέρους της ευθύνης καταχώρισης του διαδικτυακού τόπου στις υπηρεσίες online αναζήτησης, τότε οφείλεται εκ μέρους μας αποκλειστικά η σχετική καταχώριση κατά τον καλύτερο δυνατό τρόπο που αυτό είναι εφικτό στα πλαίσια μιας αυτοματοποιημένης καταχώρισης. Δεν είναι δυνατή η διασφάλιση εκ μέρους μας του ότι θα πραγματοποιηθεί επιτυχώς η καταχώριση σε μια υπηρεσία online αναζήτησης ή ότι θα επιτευχθεί η επιθυμητή θέση στην κατάταξη της λίστας αποτελεσμάτων που επιστρέφονται όταν υποβάλλεται ένα ερώτημα στην υπηρεσία αναζήτησης.\nΕφόσον δεν αναφέρονται στη βεβαίωση λήψης παραγγελίας, πρόσθετες παροχές, όπως ιδίως τηλεφωνική υποστήριξη, εργασίες συντήρησης, μοντέλα, προσχέδια, δοκιμαστικές εκτυπώσεις, σχέδια, εκτυπώσεις, τροποποιήσεις σε παραδοθέντα / διαβιβασθέντα αρχεία και δεδομένα, δημιουργία αντιγράφων ασφάλειας και συναφείς προεργασίες καθώς και το κόστος μεταφοράς δεδομένων, αποθήκευσης και αποθήκευσης σε αρχειοθήκες δεν αποτελούν μέρος των παρεχόμενων υπηρεσιών .\nΟι αναφερόμενες στη βεβαίωση λήψης παραγγελίας τιμές ισχύουν για τις παρεχόμενες υπηρεσίες που ορίζονται στο σχετικό κείμενο. Εάν αργότερα μεταβληθεί το εύρος των παρεχόμενων υπηρεσιών κατόπιν αιτήματος του πελάτη ή εάν προκύπτουν είτε κατόπιν αιτήματος του πελάτη είτε αναγκαίες για την εκπλήρωση της σύμβασης παροχές μετά την πώληση, τότε οι για τον λόγο αυτό προκύπτουσες επιπλέον εργασίες τιμολογούνται ξεχωριστά σε βάρος του πελάτη.\nΜεταβολές του αντικειμένου της σύμβασης, ιδίως αναφορικά με τον τρόπο και τη μεθοδολογία υλοποίησης των γραφικών και κειμενικών υπηρεσιών, όπως για παράδειγμα μεταβολές εξαιτίας τεχνικών λόγων, παραμένουν στη διακριτική ευχέρεια της mvh networks, εφόσον δεν προκύπτει ουσιώδης μεταβολή του αντικειμένου της σύμβασης και οι μεταβολές δεν καθιστούν αφόρητη για τον πελάτη την εκτέλεση της παροχής.\nΩς βάση υπολογισμού των πρόσθετων παροχών ισχύει, εφόσον δεν υφίσταται αντίθετη συμφωνία, ωριαίο κόστος ύψους 90,00 ευρώ συμπεριλαμβανομένου του ΦΠΑ, πέραν της συνήθους αποζημίωσης.\nΥποκείμενες σε αποζημίωση πρόσθετες παροχές αποτελούν σε κάθε περίπτωση, ανεξάρτητα από τον επιλεγέντα τρόπο αποζημίωσης, εφαρμογές πραγματοποιηθείσες από την mvh networks, εξαιτίας του ότι ο πελάτης, μετά την έγκριση του concept, την έγκριση της βασικής έκδοσης ή μετά την αποδοχή τμηματικής παράδοσης κατά τις επιθυμίες του πελάτη, προέβη σε μεταβολές οι οποίες αφορούν παροχές οι οποίες έχουν ήδη εγκριθεί ή των οποίων η παράδοση έχει ήδη γίνει αποδεκτή. Οι επιπλέον εργασίες αυτού του είδους σε κάθε περίπτωση αποζημιώνονται βάσει του ωριαίου κόστους κατά §4 παράγραφος 7.\n§ 5 Γενική θεώρηση, έλεγχος και στάδια του έργου\nΗ εκτέλεση του project πραγματοποιείται από τον εντολοδόχο εργολήπτη κατά τα εξής πέντε στάδια. Ο διαχωρισμός σε στάδια έργου και οι σε αυτά αναλυόμενες υπηρεσίες παροχής εργασιών παρέχουν τόσο στον παραγγέλοντα όσο και στον εργολήπτη από την αρχή συμβατική και επενδυτική ασφάλεια. Μετά από κάθε βαθμίδα του έργου απαιτείται απόφαση και έγκριση για μετάβαση στην επόμενη. Τα δύο πρώτα στάδια του έργου μπορούν να ανατεθούν ξεχωριστά. Από το τρίτο στάδιο έως τη δημοσιοποίηση του, το έργο κατά κανόνα εκτελείται κατά τρόπο ώστε το εύρος των απαιτούμενων υπηρεσιών, π.χ. για παραγωγή και εκπαίδευση μπορεί να υπολογιστεί με ακρίβεια μόνο μετά το τέλος του πρώτου σταδίου (Ορισμός προδιαγραφών και σχεδιασμός) σε συνεννόηση με τον παραγγέλοντα.\nΣτάδιο 1 Ορισμός προδιαγραφών και σχεδιασμός\nΗ συμβουλευτική συζήτηση κατά την έναρξη του έργου αποτελεί τη βάση για την εκτέλεση του έργου. Αυτή η πρώτη βαθμίδα εργασιών χρησιμεύει στον ορισμό και ακριβή αναγνώριση των στόχων του έργου και των ομάδων-στόχων καθώς και του περιεχομένου και των προθέσεων του ιστότοπου. Για τον σκοπό αυτό, κατά κανόνα σε ένα πρώτο Workshop εκπονούνται μαζί με τον παραγγέλοντα οι στόχοι, οι χρήσεις και το εκτιμώμενο εύρος της ιστοσελίδας. Παρεχόμενες υπηρεσίες, στάδιο 1:\nΣυμβουλευτική συζήτηση με ανάλυση της επιχείρησης και των προϊόντων, της κατάστασης της αγοράς, ορισμό των στόχων του έργου και των στοχευόμενων ομάδων κοινού, στόχοι της διαδικτυακής παρουσίας.\nΠροδιαγραφές της διαδικτυακής παρουσίας, επεξεργασία περιεχομένου και στόχων της ιστοσελίδας, βραχυπρόθεσμος, μεσοπρόθεσμος και μακροπρόθεσμος σχεδιασμός της λειτουργίας της ιστοσελίδας, ορισμός περιεχομένου και λειτουργικότητας, σχεδιασμός ενσωμάτωσης σε ένα ολοκληρωμένο πλάνο μάρκετινγκ.\nΑξιολόγηση υφιστάμενης τεκμηρίωσης και εγγράφων, ανάλυση της εταιρικής ταυτότητας (corporate iidentity) και του εταιρικού σχεδιασμού (corporate design) του παραγγέλοντος ως κατευθυντήριες γραμμές για τον ιδιαίτερο χαρακτήρα της ιστοσελίδας. Ορισμός κατευθυντήριων γραμμών για το design της διαδικτυακής παρουσίας (CI, CD, χαρακτηριστικά χρώματα, κ.λ.π.).\nΑνάλυση αγοράς και ανταγωνισμού, αξιολόγηση της διαδικτυακής παρουσίας των (άμεσων) ανταγωνιστών και η ιδιαίτερη χαρακτηριστική τους εικόνα, ιδίως ενόψει των στοχευόμενων ομάδων κοινού.\nΟρισμός του πλαισίου τεχνικών προδιαγραφών για την υλοποίηση της διαδικτυακής παρουσίας και κατανομή εργασιών (ποιος αναλαμβάνει / παραδίδει και τι ακριβώς, πώς θα δημοσιευθούν οι σελίδες, κ.λ.π.). Ορισμός υπεύθυνων έργου και προθεσμιών.\nΠρωτόκολλο του διαδικτυακού workshop και λεπτομερείς προτάσεις για τη συγκεκριμένη υλοποίηση της διαδικτυακής παρουσίας – περιλαμβάνεται ο χρονικός προγραμματισμός, το εύρος παρεχόμενων υπηρεσιών, η κατανομή εργασιών και καθορισμός κόστους.\nΣτάδιο 2 Σύλληψη και προτυποποίηση\nΕνόψει των προδιαγραφών ο εντολοδόχος αναπτύσσει μοντέλα δομής και σχεδιαστικές παραλλαγές για τον ιδιαίτερο χαρακτήρα της εικόνας του ιστότοπου, τα επονομαζόμενα “πρωτότυπα”. Εδώ ανήκουν οι παραδειγματικές σελίδες, ένα λεπτομερές σύστημα πλοήγησης καθώς και ένα λειτουργικό μοντέλο το οποίο επιδεικνύει τη χρήση του ιστότοπου. Τα πρωτότυπα δείχνουν πιθανές παραλλαγές της εξωτερικής εικόνας, του “look and feel” του ιστότοπου. Παρεχόμενες υπηρεσίες, στάδιο 2:\nΣύλληψη concept και δημιουργία ενός μοντέλου δομής, ορισμός δομής, εύρος και διάρθρωση του ιστότοπου, συμπεριλαμβανομένων των προβλεπόμενων επεκτάσεων, δημιουργία ενός λειτουργικού μοντέλου.\nΔημιουργία μιας σχεδιαστικής παραλλαγής (look and feel) και δημιουργία πρωτοτύπων του ιστότοπου με σκοπό την οπτική αξιολόγηση (στατικά μοντέλα ή/και εκτυπώσεις)\nΈρευνα και προμήθεια των απαιτούμενων εικόνων\nΑνάπτυξη των γραφικών για τη δομή της σελίδας και την πλοήγηση\nΠαρουσίαση και καθορισμός των οριστικών προδιαγραφών της ιστοσελίδας, με σκοπό την έναρξη των εργασιών κατασκευής\nΟ πελάτης καθιστά διαθέσιμα στον Web designer το προς παράδοση περιεχόμενο και στοιχεία, σύμφωνα με τις ανωτέρω παραγράφους, το αργότερο άνευ καθυστερήσεως μετά την ολοκλήρωση του σταδίου σύλληψης και καθορισμού concept. Αφού κριθεί ότι ο web designer έχει ετοιμάσει ένα concept το οποίο πληροί τις συμβατικές απαιτήσεις, ο πελάτης εγκρίνει το προσχέδιο αυτό με έγγραφη δήλωσή του. Οι πρόσθετες δαπάνες οι οποίες προκύπτουν εκ του ότι ο πελάτης δεν ανταποκρίθηκε στις συμβατικές του υποχρεώσεις κατά § 4 των ΓΟΣ, αποζημιώνονται βάσει ωρομίσθιας χρέωσης κατά τα υπό §3 στοιχ. 7 οριζόμενα. Ο web designer δεν ευθύνεται για το περιεχόμενο που θέτει στη διάθεσή αυτού ο πελάτης. Ειδικά ο web designer δεν υποχρεούται να ελέγχει για την ύπαρξη τυχόν αθετήσεων διατάξεων που αφορούν την προσβολή δικαιωμάτων.\nΣτάδιο 3 Δημιουργία και έλεγχος\nΕπί τη βάσει του concept και των οριστικών προδιαγραφών του ιστότοπου αρχίζει η διαδικασία κατασκευής του ιστότοπου. Σε αυτό το πλαίσιο ξεκινά, καταρχήν τοπικά, η δημιουργία ενός πλήρως λειτουργικού ιστότοπου καθώς και η παραγωγή και υλοποίηση όλων των αναγκαίων στοιχείων (γραφικά, δέσμες ενεργειών, τυχόν τράπεζες δεδομένων). Ο τελικός έλεγχος υπό πραγματικές συνθήκες διασφαλίζει την πλήρη λειτουργικότητα. Παρεχόμενες υπηρεσίες, στάδιο 3:\nΚατασκευή του πλήρως λειτουργικού ιστότοπου με το σύνολο των σελίδων, γραφικών και δεσμών ενεργειών (script)\nΕνσωμάτωση των προγραμματιστικών δομικών στοιχείων (δέσμες ενεργειών, βάσεις δεδομένων)\nΠλήρης δοκιμαστικός έλεγχος όλων των σελίδων σε διαφορετικά μηχανήματα (λειτουργικά συστήματα και προγράμματα περιήγησης στο Διαδίκτυο) και υπό συνθήκες φόρτου δικτύου (προστατευμένες περιοχές provider/server)\nΡοή εργασιών επιμέλειας και διόρθωσης κειμένων, γραφικών και script\nΜετά την ολοκλήρωση ενός έργου του ιστότοπου από τον web designer, εφόσον πληρούνται οι συμβατικές απαιτήσεις, ο πελάτης υποχρεούται να εγκρίνει με έγγραφη δήλωσή του το αποτέλεσμα.\nΣτάδιο 4 Δημοσίευση και τεκμηρίωση\nΜετά τη λήξη της διαδικασίας κατασκευής και την έγκριση από τον παραγγέλοντα, ακολουθεί η δημοσίευση του ιστότοπου, δηλαδή ο ιστότοπος καθίσταται δημοσίως προσβάσιμος και καταχωρίζεται στις σχετικές μηχανές αναζήτησης. Εάν χρειαστεί και αναλόγως της περίπτωσης προτείνονται πρόσθετες ενέργειες και δράσεις μάρκετινγκ. Το συνολικό έργο, εφόσον έχει αυτό συμφωνηθεί προηγουμένως, τεκμηριώνεται πλήρως ούτως ώστε να είναι δυνατή η περαιτέρω ανάπτυξη του ιστότοπου ανεξαρτήτως παρόχου εργασιών. Παρεχόμενες υπηρεσίες, στάδιο 4:\nΕφόσον χρειάζεται, οργάνωση της τεχνικής διαδικασίας δημοσίευσης του ιστότοπου (αίτηση κατοχύρωσης του ονόματος τομέα -“domain”-, έρευνα και υποβολή προσφορών και προτάσεων, ρύθμιση παραμέτρων τομέα / διευθύνσεων email κατόπιν συνεννόησης με τον provider), και, εάν χρειάζεται, συνεννόηση με άλλα τμήματα ΙΤ αναφορικά με τις παραμέτρους της υλοποίησης.\nΔημοσίευση του ιστότοπου σε έναν δημοσίως προσβάσιμο διακομιστή (μέσω κάποιου παρόχου πρόσβασης στο internet ή μέσω ιδιόκτητου διακομιστή). Περιλαμβάνεται λειτουργικός έλεγχος των σελίδων και των δεσμών ενεργειών/βάσεων δεδομένων\nΚαταχώριση του ιστότοπου στις σχετικές μηχανές αναζήτησης\nΠαράδοση των σχετικών δεδομένων με τη μορφή εκτύπωσης αλλά και σε δίσκο CD-ROM (δυνατότητα προηγούμενης συνεννόησης αναφορικά με τη μορφή των αρχείων) για μετέπειτα συντήρηση, διαχείριση και κατανόηση της δομής του ιστότοπου.\nΣτάδιο 5 Φροντίδα, επέκταση, εκπαίδευση\nΈνας ιστότοπος δεν θεωρείται ολοκληρωμένος μόνον εκ του γεγονότος της δημοσίευσής του σε έναν διακομιστή, αντιθέτως θα πρέπει να ενημερώνεται και να επεκτείνεται διαρκώς. Αυτά μπορούν να επιτευχθούν εσωτερικά με το προσωπικό του πελάτη ή εξωτερικά σε συνεργασία με τρίτους παρόχους υπηρεσιών. Εκπαιδευτικές ημερίδες για προγράμματα επεξεργασίας κειμένου, συστήματα συγγραφής, προγράμματα γραφικών υπολογίζονται βάσει ημερήσιας αμοιβής, η φροντίδα και οι ενημερώσεις των ιστότοπων αναλόγως του δαπανηθέντος χρόνου ή με ένα κατ’ αποκοπήν μηνιαίο ποσό. Παροχή υπηρεσιών, αναλόγως αναγκών και μετά από συνεννόηση (προαιρετικά αν υπάρχει έγγραφη συμφωνία). Υπηρεσίες σταδίου 5:\nΤυχόν περαιτέρω ανάπτυξη του ιστότοπου μέσω νέων τεχνικών προτύπων ή/και νέων προγραμμάτων περιήγησης στο Διαδίκτυο, ανάπτυξη δομών λειτουργικότητας, κ.λ.π. Ο πελάτης υποχρεούται να προβεί σε αποδοχή του ιστότοπου, εφόσον το έργο πληροί τις συμβατικές απαιτήσεις ή εφόσον όλες οι απαιτηθείσες από τον πελάτη υπηρεσίες έχουν παρασχεθεί από τον web designer.\nΕργασίες συντήρησης και τακτικές ενημερώσεις καθώς και ανάπτυξη των ιστοσελίδων\nΕκπαίδευση προσωπικού της επιχείρησης σχετικά με τα προγράμματα επεξεργασίας κειμένου, τα συστήματα συγγραφής περιεχομένου, τα προγράμματα γραφικών και άλλα εργαλεία (εργαλεία FTP για μεταφορά δεδομένων)\n§ 6 Προθεσμία παράδοσης και ολοκλήρωσης / Χρόνος παροχής υπηρεσιών\nΟι αναφερόμενες στη βεβαίωση λήψης παραγγελίας προθεσμίες παράδοσης και ολοκλήρωσης καθώς και οι χρόνοι που αφορούν την εκτέλεση των παρεχόμενων υπηρεσιών αντικατοπτρίζουν την εκάστοτε κατάσταση των πραγμάτων βάσει του σχεδιασμού και παρέχουν επεξηγήσεις για το σύνολο των τεχνικών ερωτημάτων. Ιδίως επί μεταβολών κατόπιν αιτήματος του πελάτη, πρόσθετων εργασιών και λοιπών παρεκκλίσεων εκ της βεβαίωσης λήψης παραγγελίας, είναι πιθανή μια αντίστοιχη μεταβολή των σχετικών προθεσμιών παράδοσης και ολοκλήρωσης, όπως για παράδειγμα μια παράταση του χρόνου εκτέλεσης των παρεχόμενων υπηρεσιών.\nΑυστηρές προθεσμίες κατά § 376 γερμ. Εμπορικού κώδικα (HGB) υφίστανται μόνον εφόσον αυτές έχουν ρητώς συνομολογηθεί κατά αυτόν τον τρόπο.\nΗ τήρηση των υποχρεώσεων παράδοσης, ολοκλήρωσης και παροχής υπηρεσιών εκ μέρους μας προϋποθέτει την έγκαιρη και δέουσα εκπλήρωση των αντίστοιχων υποχρεώσεων εκ μέρους του πελάτη. Συνεχίζει να υφίσταται η δυνατότητα προβολής της ένστασης μη εκπλήρωσης συμβατικών υποχρεώσεων.\nΚαθυστερήσεις παράδοσης, ολοκλήρωσης και παροχής, με τις οποίες ερχόμαστε αντιμέτωποι εμείς ή ένας εκ των υπεργολάβων μας εξαιτίας ανωτέρας βίας ή εξαιτίας συνθηκών που εξομοιώνονται με ανωτέρα βία (όπως για παράδειγμα μέτρα νομισματικής πολιτικής, μέτρα εμπορικής πολιτικής ή άλλα κυριαρχικά μέτρα, απεργίες, ανταπεργίες, λειτουργικές δυσλειτουργίες καθώς και για παράδειγμα φωτιά, ελαττώματα μηχανήματος, θραύση, έλλειψη πρώτων υλών ή ενέργειας) μάς δίδουν το δικαίωμα μετάθεσης της παράδοσης, ολοκλήρωσης ή/και παροχής για τη διάρκεια της παρεμπόδισης συν έναν πρόσθετο εύλογο χρόνο. Εάν η εκτέλεση της σύμβασης κατ’ αυτόν τον τρόπο καταστεί αφόρητη για ένα εκ των συμβαλλομένων μερών, είναι δυνατή η υπαναχώρηση εκ της σύμβασης κατά το μέτρο αυτό.\nΕάν υπεισέλθουμε εμείς σε υπερημερία εκπλήρωσης ή ολοκλήρωσης, καταρχήν θα πρέπει να μας οριστεί μία εύλογη περίοδος χάριτος. Μετά την παρέλευση απράκτου της χαριστικής περιόδου, ο πελάτης δύναται να υπαναχωρήσει εκ της συμβάσεως.\nΕάν ο πελάτης έχει εκ του νόμου απαίτηση αποκατάστασης της ζημίας εξαιτίας υπερημερίας, τότε η αποζημίωση υπερημερίας περιορίζεται κατ’ ανώτατο σε 5% της αξίας παραγγελίας των επηρεαζόμενων παραδόσεων και παροχών. Περαιτέρω απαιτήσεις αποκλείονται, εκτός εάν η υπερημερία οφείλεται σε κατ’ ελάχιστο βαριά αμέλεια από πλευράς μας ή σε αθέτηση σημαντικής συμβατικής υποχρέωσης. Στις τελευταίες περιπτώσεις η υποχρέωση αποκατάστασης της ζημίας περιορίζεται ωστόσο στις τυπικά δυνάμενες να προβλεφθούν ζημίες.\nΔικαιούμαστε να προβαίνουμε σε τμηματική παράδοση και τμηματική παροχή υπηρεσιών. Ο πελάτης υποχρεούται να αποδεχτεί τη μερική παράδοση, εφόσον τα σχετικά δομικά μέρη του ιστότοπου πληρούν τις συμβατικές απαιτήσεις.\n§ 7 Μεταβίβαση κινδύνου / Αποστολή\nΟ κίνδυνος τυχαίου περιστατικού και τυχαίας επιδείνωσης μεταβιβάζεται στον πελάτη κατά το χρονικό σημείο παραλαβής ή/και μεταβίβασης στον πελάτη, και σε περιπτώσεις αποστολής κατόπιν συμφωνίας κατά την ημερομηνία μεταβίβασης ή παράδοσης του πράγματος στη μεταφορική ή φορτωτική εταιρεία ή σε οποιοδήποτε φυσικό ή νομικό πρόσωπο στο οποίο έχει ανατεθεί η αποστολή στον πελάτη. Σε περιπτώσεις αποστολής μέσω ηλεκτρονικού ταχυδρομείου, η μεταβίβαση κινδύνου επέρχεται με την αποστολή στην ηλεκτρονική διεύθυνση που έχει δηλωθεί από τον πελάτη. Εφόσον κατά § 646 γερμ. ΑΚ (BGB) προκύπτει ολοκλήρωση αντί αποδοχής, το χρονικό αυτό σημείο αυτό είναι κρίσιμο για τον καθορισμό του χρονικού σημείου μετάθεσης του κινδύνου.\nΤο αυτό ισχύει εάν ο πελάτης τελεί σε υπερημερία αποδοχής.\nΤα αγαθά, εφόσον ζητηθεί και σύμφωνα με τους εκάστοτε όρους αποστολής του μεταφορέα, ασφαλίζονται με δαπάνη του πελάτη.\nΣε περίπτωση κατά την οποία δεν είναι δυνατή η αποστολή άνευ ευθύνης μας, η μετάθεση κινδύνου στον πελάτη πραγματοποιείται με την ειδοποίηση περί ετοιμότητας αποστολής.\nΗ αποζημίωση της mvh networks για αγαθά και υπηρεσίες, ελλείψει άλλης έγγραφης συμφωνίας πραγματοποιείται τμηματικώς σε 3 μέρη:\n20 % του αντιτίμου καθίσταται απαιτητό με την κατάρτιση της σύμβασης.\n30 % του αντιτίμου μετά την ανάπτυξη προτάσεων concept και σχεδιασμού από την mvh networks προτού ξεκινήσει το στάδιο προγραμματισμού. (Αμοιβή για την παρουσίαση).\n40 % του αντιτίμου μετά την ολοκλήρωση των εργασιών προγραμματισμού.\n10 % του αντιτίμου μετά την παραλαβή του έργου.\nΤυχόν έξοδα ταξιδίου και λοιπές δαπάνες κατά κανόνα υπολογίζονται ξεχωριστά. Επί ειδικών δαπανών εξαιτίας προκαταρκτικών παροχών οι οποίες πραγματοποιούνται από την mvh networks, όπως για παράδειγμα σημαντικού ύψους δαπάνες για προμήθεια υλικών, πρέπει να συμφωνείται και να καταβάλλεται μια αντίστοιχη προκαταβολή.\n§ 9 Καταβολή πληρωμής\nΕφόσον δεν συμφωνήθηκε άλλως, ο πελάτης υποχρεούται μετά την παραλαβή των αγαθών και του τιμολογίου να καταβάλει εντός δέκα (10) εργάσιμων ημερών τη συμφωνηθείσα αποζημίωση άνευ παρακρατήσεων. Μετά την παρέλευση της εν λόγω προθεσμίας υπεισέρχεται ο πελάτης σε υπερημερία οφειλέτη.\nΓια τη μείωση του ποσού λόγω έκπτωσης απαιτείται ειδική έγγραφη συμφωνία.\nΜια πληρωμή θεωρείται πραγματοποιηθείσα μόνον αφού καταστεί διαθέσιμο σε εμάς το ποσό. Εάν η πληρωμή πραγματοποιείται με επιταγή, η πληρωμή θεωρείται εκτελεσθείσα μετά την εξαργύρωσή της.\nΕάν ο πελάτης καταστεί υπερήμερος -επί συμφωνίας αποπληρωμής σε δόσεις, με την πρώτη (1) δόση- τότε οι εκκρεμείς δόσεις καθίστανται αμέσως απαιτητές. Σε αυτή την περίπτωση η mvh networks δύναται να υπαναχωρήσει εκ της σύμβασης ή να απαιτήσει αποζημίωση για βλάβες. Οι τόκοι υπερημερίας ανέρχονται σε 5 % κατ’ έτος άνω του βασικού επιτοκίου της Ευρωπαϊκής Κεντρικής Τράπεζας, και πάντως κατ’ ελάχιστο σε 8 % κατ’ έτος επί υπερημερίας άνω των τεσσάρων εβδομάδων.\nΕάν μας γνωστοποιηθούν περιστατικά τα οποία θέτουν εν αμφιβόλω τη φερεγγυότητα του πελάτη, ιδίως εάν δεν πληρωθεί μία επιταγή του ή εάν καθυστερεί τις πληρωμές του, έχουμε το δικαίωμα να καταστήσουμε ληξιπρόθεσμο το σύνολο της υπόλοιπης οφειλής, ακόμη και εάν άλλως θα έπρεπε να έχουμε αποδεχτεί τις επιταγές. Σε αυτή την περίπτωση έχουμε περαιτέρω και το δικαίωμα να απαιτήσουμε προκαταβολές ή την παροχή ασφάλειας.\nΟ πελάτης έχει δικαίωμα συμψηφισμού μόνον όταν οι ανταπαιτήσεις του είναι τελεσίδικες ή όταν αναγνωρίζονται από εμάς. Ο πελάτης δύναται να εξασκήσει δικαίωμα παρακρατήσεως μόνον εφόσον η ανταπαίτησή του βασίζεται στην αυτή συμβατική σχέση.\nΜετά την ολοκλήρωση της ιστοσελίδας η mvh networks γνωστοποιεί στον πελάτη τη συμβατικά οφειλόμενη αποζημίωση μέσω email (τελικό τιμολόγιο). Εάν αυτό είναι επιθυμητό, είναι δυνατή η ταχυδρομική αποστολή του τιμολογίου, στο οποίο θα προστεθούν τα αντίστοιχα ταχυδρομικά τέλη. Το τελικό τιμολόγιο καθίσταται πληρωτέο εντός δέκα (10) εργάσιμων ημερών.\nΗ mvh networks έχει το δικαίωμα να ζητά προκαταβολές από τον πελάτη κατά εύλογα χρονικά διαστήματα. Το ύψος των δόσεων προκαταβολής εξαρτάται από τις εκάστοτε προσφερόμενες υπηρεσίες της mvh networks και συμφωνείται ότι θα αφορούν ήδη προσφερθείσες εργασίες ύψους 1.000,00 ευρώ. Τα τμηματικώς προκαταβαλλόμενα τιμολόγια καθίστανται πληρωτέα εντός δέκα (10) εργάσιμων ημερών.\nΣε περίπτωση τροποποίησης της παραγγελίας από τον πελάτη ή λοιπών καθυστερήσεων προκληθέντων από αυτόν, η mvh networks δικαιούται αποζημίωση για τα επιπρόσθετα έξοδα στα οποία υπεβλήθη. Τα εν λόγω επιπρόσθετα έξοδα τιμολογούνται ξεχωριστά και, εάν αυτό απαιτείται, διευθετούνται εκ νέου οι προθεσμίες παράδοσης.\nΔεν είναι επιτρεπτή η παρακράτηση πληρωμών καθώς και ο συμψηφισμός βάσει οιασδήποτε αμφισβητούμενης εκ της mvh networks ανταπαίτησης.\n§ 10 Παρακράτηση κυριότητας, δικαίωμα παρακράτησης\nΠαρακρατούμε την κυριότητα των αγαθών έως τον πλήρη διακανονισμό του συνόλου των απαιτήσεων οι οποίες απορρέουν εκ της εν εξελίξει επιχειρηματικής σχέσης.\nΟ πελάτης υποχρεούται να μας γνωστοποιεί άνευ υπαίτιας καθυστερήσεως την απόκτηση εκ μέρους τρίτων πρόσβασης στα αγαθά, όπως στην περίπτωση κατάσχεσης, καθώς και σε περιπτώσεις ζημίας ή καταστροφής των αγαθών. Ο πελάτης υποχρεούται να μας ενημερώνει αναφορικά με οιαδήποτε αλλαγή ως προς την κατοχή των αγαθών καθώς και σχετικά με την κατοικία ή την έδρα της εταιρείας του.\nΣε περίπτωση αντισυμβατικής συμπεριφοράς του πελάτη, ειδικότερα επί υπερημερίας πληρωμής ή μη εκπλήρωσης υποχρέωσης (§ 4 και §5), έχουμε το δικαίωμα υπαναχώρησης από τη σύμβαση βάσει του παρόντος όρου και να απαιτήσουμε επιστροφή των αγαθών. Το ανώτατο χρονικό όριο υπερημερίας του πελάτη ορίζεται σε οκτώ (8) εβδομάδες μετά τη βεβαίωση λήψης της παραγγελίας.\nΣε περίπτωση υπαναχώρησης εκ της συμβάσεως, με υπαιτιότητα του πελάτη, άνευ αθέτησης οιασδήποτε υποχρεώσεως της mvh networks προς αυτόν, ο πελάτης υποχρεούται να καταβάλλει αποζημίωση στην mvh networks για το προκύπτον κόστος και τις έως εκείνο το χρονικό σημείο παρασχεθείσες παροχές, έως το ποσό που ορίζεται είτε στη σύμβαση είτε στη βεβαίωση λήψης παραγγελίας.\nΟ πελάτης δικαιούται κατά τη συνήθη πορεία των δραστηριοτήτων του να επαναπωλήσει τα αγαθά. Ταυτόχρονα μας εκχωρεί, έως το ύψος του ποσού του λογαριασμού του, όλες τις αξιώσεις του οι οποίες προκύπτουν από την εκχώρηση του προϊόντος σε τρίτους. Εμείς αποδεχόμαστε την εκχώρηση. Μετά την εκχώρηση ο πελάτης δικαιούται να εισπράξει τις ως άνω αξιώσεις του. Διατηρούμε το δικαίωμα να εισπράξουμε εμείς τις σχετικές αξιώσεις, εφόσον ο πελάτης δεν τηρεί κανονικά τις υποχρεώσεις πληρωμής και υπεισέρχεται σε υπερημερία.\nΗ επεξεργασία και ολοκλήρωση κατασκευής των αγαθών από τον πελάτη εκτελείται πάντοτε εξ ονόµατος και για λογαριασµό δικό μας. Αν πραγματοποιηθεί επεξεργασία που αφορά ή εμπεριέχει αντικείμενα που δεν ανήκουν σε εμάς, τότε αποκτούμε συγκυριότητα επί του νέου πράγματος, τα δε ποσοστά συγκυριότητας αντικατοπτρίζουν την αναλογία της αξίας των από εμάς παραδοθέντων αγαθών ως προς την αξία των λοιπών επεξεργασθέντων αντικειμένων. Το ίδιο ισχύει και εάν τα αγαθά αναμείχθηκαν με άλλα αντικείμενα τα οποία δεν μας ανήκουν. Ο πελάτης διαφυλάττει δωρεάν τη (συν)ιδιοκτησία μας. Τα αγαθά, στα οποία αυτός είναι συγκύριος μαζί με εμάς, θα ονομάζονται στο εξής προϊόντα με παρακράτηση κυριότητας.\nΣε περίπτωση πρόσβασης τρίτων στα προϊόντα με παρακράτηση κυριότητας, ιδίως μέσω κατασχέσεων, ο πελάτης οφείλει να ενημερώσει σχετικά το τρίτο μέρος αναφορικά με το δικαίωμα κυριότητάς μας, αλλά επίσης και να πληροφορήσει εμάς, ώστε να μπορέσουμε να διαφυλάξουμε ή να ασκήσουμε τα εν λόγω δικαιώματα κυριότητας. Εφόσον το τρίτο μέρος δεν είναι σε θέση να μας αποζημιώσει για τις δικαστικές και εξωδικαστικές δαπάνες οι οποίες προέκυψαν ως ανωτέρω, η ευθύνη για αυτές βαρύνει τον πελάτη.\nΣε περίπτωση αντισυμβατικής συμπεριφοράς του πελάτη -ιδίως επί υπερημερίας πληρωμής του οφειλέτη- έχουμε το δικαίωμα να παρακρατήσουμε τα προϊόντα με παρακράτηση κυριότητας ή, αναλόγως των περιστάσεων, να απαιτήσουμε εκχώρηση διεκδικητικών αγωγών ή αξιώσεων του πελάτη έναντι τρίτων. Στην περίπτωση αποδοχής επιστροφής προϊόντων καθώς και κατά την κατάσχεση προϊόντων με παρακράτηση κυριότητας δεν υφίσταται υπαναχώρηση από τη σύμβαση.\nΈως την προσήκουσα πλήρη εκπλήρωση όλων των ληξιπρόθεσμων υποχρεώσεων, οι οποίες υφίστανται υπέρ ημών έναντι του πελάτη, διατηρούμε το δικαίωμα παρακράτησης κατά § 369 γερμ. Εμπορικού κώδικα (HGB), επί του συνόλου των σχεδίων, χειρογράφων, δεδομένων και λοιπών αντικειμένων.\n§ 11 Αποστολή δεδομένων - ιοί - απώλεια δεδομένων - βάρος απόδειξης\nΤα παραδοθέντα αρχεία πρέπει να πληρούν τις συνομολογηθείσες προδιαγραφές. Ο πελάτης οφείλει να ελέγχει, πριν την παράδοση ή διαβίβαση, τα δεδομένα που καθιστά διαθέσιμα σε εμάς, χρησιμοποιώντας την εκάστοτε πιο πρόσφατη έκδοση των αντίστοιχων αντιικών προγραμμάτων για τη διασφάλιση της ανυπαρξίας ιών, σκουληκιών (worm), δούρειων ίππων, κ.λ.π.\nΕυθύνεται για το συνολικό ύψος κάθε ζημίας προκληθείσας εξ ιού, σκουληκιού, δούρειου ίππου, κ.λ.π. ο οποίος μεταφέρθηκε από αυτόν. Η ως άνω ευθύνη περιλαμβάνει επίσης και την κάλυψη των εξόδων ελέγχου του συστήματος, διάγνωσης της ζημίας και επιδιόρθωσης από μια εξειδικευμένη εταιρεία, καθώς και αποζημίωση των εξόδων που προέκυψαν από διακοπή εργασιών.\nΟ πελάτης φέρει τον πλήρη κίνδυνο για την απώλεια δεδομένων. Είναι επίσης αποκλειστικώς υπεύθυνος για την αποθήκευση των δεδομένων καθώς και για τη δημιουργία αντιγράφων ασφαλείας σε τακτά χρονικά διαστήματα. Έχουμε το δικαίωμα, αλλά όχι την υποχρέωση, να τηρούμε ένα αντίγραφο των δεδομένων. Σχετική υποχρέωσή μας υφίσταται μόνον εφόσον έχει οριστεί κάτι τέτοιο συμβατικώς.\nΣε περίπτωση απώλειας δεδομένων ο πελάτης οφείλει να καταστήσει εκ νέου διαθέσιμα τα εν λόγω δεδομένα άνευ αντιτίμου, για παράδειγμα αποστέλοντάς τα σε εμάς.\nΓια το σύνολο των δεδομένων που καθιστά διαθέσιμα ο πελάτης δεν παρέχουμε ουδεμία εγγύηση, ακόμη και όταν πληρούνται οι απαιτήσεις του εδαφίου 1. Συμφώνως με τα ανωτέρω δεν υπέχουμε ευθύνη για κανένα ορθογραφικό, τυπογραφικό και μορφοτυπικό σφάλμα, καθώς και για οιαδήποτε παρέκκλιση χρώματος, αντίθεσης, κορεσμού, κ.λ.π., εφόσον προκλήθηκαν εξαιτίας των δεδομένων που παραδόθηκαν από τον πελάτη.\nΔεν υπέχουμε ευθύνη ελέγχου των δεδομένων που καταστάθηκαν διαθέσιμα σε εμάς, ούτε ως προς την πληρότητα, ούτε ως προς την ορθότητα ή τη συμμόρφωσή τους με τις προδιαγραφές του πελάτη. Σε αυτές τις περιπτώσεις, οι ανατεθείσες εργασίες εκτελούνται αποκλειστικά βάσει των αρχείων που έχουν τεθεί στη διάθεσή μας. Ο πελάτης φέρει πλήρες βάρος αποδείξεως περί της πληρότητας και έλλειψης ελαττωμάτων των παραδοθέντων δεδομένων καθώς και για την πλήρη και άνευ σφαλμάτων μεταφορά δεδομένων.\n§ 12 Υποχρέωση κοινοποίησης ελαττωμάτων, δηλώσεις έγκρισης, παραλαβή\nΟ πελάτης οφείλει να ελέγχει τα έργα που παραδίδονται / ολοκληρώνονται από εμάς, καθώς και εκείνα, υπό τη μορφή προσχεδίων ή ενδιαμέσων σχεδίων που αποστέλλονται για να τύχουν διορθώσεων και βελτιώσεων αναφορικά με εμφανή σφάλματα. Τυχόν ενστάσεις του πελάτη περί ελαττωμάτων προϋποθέτουν ότι αυτός τηρεί κανονικά τις υποχρεώσεις επιθεώρησης και προβολής παραπόνων κατά § 377 γερμ. Εμπορικού κώδικα (HGB).\nΗ υποβολή παραπόνων αποκλείεται, εάν αυτά δεν προβληθούν εγγράφως εντός τεσσάρων (4) εβδομάδων μετά την παραλαβή των προϊόντων και των υπηρεσιών. Για την τήρηση της προθεσμίας αρκεί η εμπρόθεσμη αποστολή των παραπόνων. Ο πελάτης φέρει το πλήρες βάρος απόδειξης όλων των προϋποθέσεων έγερσης αξιώσεων, ειδικά αναφορικά με το ελάττωμα καθαυτό, για το χρονικό σημείο εξακρίβωσης του ελαττώματος και για την έγκαιρη προβολή του παραπόνου. Κρυφά ελαττώματα, τα οποία δεν εξακριβώνονται ακόμη και μετά από άνευ καθυστερήσεως διεξοδική εξέταση, πρέπει να μας κοινοποιούνται άνευ καθυστερήσεως μετά την ανακάλυψή τους εγγράφως. Οιεσδήποτε απαιτήσεις βάσει των εν λόγω ελαττωμάτων παραγράφονται εντός 1 έτους μετά την μετάθεση του κινδύνου. Σε περίπτωση αθετήσεως του καθήκοντος επιθεώρησης και υποβολής παραπόνων και ενστάσεων, τα υπό εξέταση αγαθά θεωρούνται εγκριθέντα αναφορικά με το εν λόγω ελάττωμα.\nΟ κίνδυνος αναφορικά με οιοδήποτε σφάλμα (ιδίως αναφορικά με σφάλματα τυπογραφικά, μορφοτυπικά, ημερομηνίας τροποποίησης, χρωματικά, αντίθεσης και κορεσμού, κ.λ.π.) μετατίθεται με τη δήλωση έγκρισης του πελάτη σε αυτόν, εφόσον δεν πρόκειται για σφάλματα τα οποία προέκυψαν για πρώτη φορά κατά τη διαδικασία ολοκλήρωσης κατασκευής η οποία επακολουθεί μετά τη δήλωση έγκρισης.\nΣφάλματα περιεχομένου τα οποία προκλήθηκαν από εμάς διορθώνονται αδαπάνως, ενώ αντιθέτως τα προκληθέντα εκ μέρους του πελάτη, συνεπεία του δυσανάγνωστου των διαθέσιμων πρωτοτύπων, μη οφειλόμενες συμβατικά ή κατά παρέκκλιση εκ των πρωτοτύπων απαιτούμενες τροποποιήσεις, ιδίως διορθώσεις εκ μέρους του παραγγέλοντος ή των συγγραφέων, κοστολογούνται με βάση τις εργατοώρες που απαιτήθηκαν, σύμφωνα με το σύνηθες ωριαίο κόστος μας.\nΕπί αλλαγών μετά την έγκριση, όλες οι σχετικές δαπάνες και κόστη επιβαρύνουν τον πελάτη.\n§ 13 Εγγύηση\nΗ mvh networks εγγυάται ότι τα παραδοθέντα προϊόντα και υπηρεσίες είναι άνευ τεχνικών ελαττωμάτων. Εφόσον το αντικείμενο της υπηρεσίας ή το παραδοθέν αντικείμενο, ενόψει σφαλμάτων, ιδίως κακής ποιότητας υλικού ή ελαττωματικού ή ασύμβατου με τα συμφωνηθέντα σχεδιασμού ή εκτέλεσης, δεν είναι δυνατόν ή καταστεί αδύνατο να χρησιμοποιηθεί, ή η δυνατότητα χρήσης του είναι ή πρόκειται να καταστεί σημαντικά μειωμένη, η mvh networks κατά τη διακριτική της ευχέρεια θα προβεί είτε σε επιδιόρθωση του ελαττώματος έως το ύψος της παραγγελίας είτε θα παράσχει εύλογη μείωση του τιμήματος. Σε περίπτωση αντικατάστασης ο πελάτης υποχρεούται να επιστρέψει το ελαττωματικό έργο. Η προθεσμία εγγύησης ανέρχεται σε δώδεκα (12) μήνες. Τυχόν υποβολή παραπόνων πρέπει να πραγματοποιείται εγγράφως. Η προθεσμία παραγραφής των ως άνω απαιτήσεων εκ της εγγυήσεως είναι παρομοίως δώδεκα (12) μήνες. Περαιτέρω απαιτήσεις του πελάτη έναντι της mvh networks εκ της εγγυήσεως αποκλείονται, εκτός της περιπτώσεως βαριάς αμέλειας ή δόλου εκ μέρους της mvh networks και των υπεργολάβων της, και ιδίως σε περίπτωση αποκατάστασης ζημίας που δεν προέκυψε στο παραδοτέο αντικείμενο ή το αντικείμενο της παροχής καθαυτό ή επί περαιτέρω ζημίας σε περίπτωση ελαττωματικών προϊόντων, καθώς και λοιπές έμμεσες ζημίες ή παρεπόμενες ζημίες, όπως διαφυγόντα κέρδη ή ζημίες εκ της διακοπής της παραγωγής ή μειωμένης ή απωλεσθείσας διαφημιστικής αποτελεσματικότητας ή δυνατότητας χρήσης. Αυτό δεν ισχύει για σωματική βλάβη. Η εγγύηση δεν αφορά ελαττώματα ή ζημίες που προκύπτουν εξαιτίας εσφαλμένων, ανακριβών ή ανεπαρκών στοιχείων ή προδιαγραφών του πελάτη ή σφαλμάτων των εντύπων εγγράφων για τα οποία δεν είναι υπεύθυνη η mvh networks ή οι βοηθοί εκπληρώσεως αυτής, ιδίως όταν αυτά ετέθησαν στη διάθεσή μας από τον πελάτη, ή όταν ο πελάτης δεν προβαίνει σε κοινοποίηση προφανών ελαττωμάτων δοκιμίων, τελικών σχεδίων ή δοκιμίων εκτύπωσης προς έγκριση ή παραλαβή.\nΕάν αποτύχει η μεταγενέστερη εκπλήρωση, τότε ο πελάτης κατ’ επιλογή του έχει το δικαίωμα να απαιτήσει υπαναχώρηση ή μείωση του τιμήματος. Μη πραγματοποίηση μεταγενέστερης εκπλήρωσης υφίσταται, όταν, αφού μας έχει παραχωρηθεί σε ικανοποιητικό βαθμό η ευκαιρία μεταγενέστερης εκπλήρωσης ή αντικατάστασης, δεν έχει επιτευχθεί το επιθυμητό αποτέλεσμα, αν είναι δυνατή η μεταγενέστερη εκπλήρωση ή αντικατάσταση αλλά την έχουμε απορρίψει ή καθυστερήσει κατά μη αποδεκτό τρόπο, αν υπάρχουν δικαιολογημένες αμφιβολίες αναφορικές με τις προοπτικές επίτευξης του αποτελέσματος ή αν εξαιτίας άλλων λόγων προκύπτει κάτι που υπερβαίνει τα όρια του ανεκτού. Σε περίπτωση μη ουσιωδών αποκλίσεων εκ του συμβατικώς συμφωνηθέντος ποιοτικού αποτελέσματος, ιδίως επί μη ουσιωδών ελαττωμάτων, ο πελάτης δεν αποκτά δικαίωμα υπαναχώρησης.\nΕάν ο πελάτης, εξαιτίας νομικού ή πραγματικού ελαττώματος του πράγματος, μετά την αποτυχία της απόπειρας μεταγενέστερης εκπλήρωσης επιλέξει την υπαναχώρηση εκ της συμβάσεως, παρομοίως δεν αποκτά αξίωση αποζημίωσης για τη ζημία εξαιτίας του ελαττώματος. Αν ο πελάτης επιλέξει την απαίτηση αποζημίωσης μετά τη μη πραγματοποίηση μεταγενέστερης εκπλήρωσης, το προϊόν παραμένει σε εμάς εφόσον επιλέξουμε κάτι τέτοιο και κάτι τέτοιο είναι αποδεκτό. Η αποζημίωση περιορίζεται στη διαφορά μεταξύ της τιμής του συμφωνηθέντος έργου και της αξίας του ελαττωματικού προϊόντος. Αυτό δεν ισχύει, εάν μπορεί να μας αποδοθεί τουλάχιστον σοβαρό παράπτωμα, δόλια απόκρυψη ελαττώματος ή αθέτηση ουσιώδους συμβατικού καθήκοντος.\nΑξιώσεις έναντι ημών εκ της εγγυήσεως ισχύουν μόνον αναφορικά με τον άμεσο πελάτη και δεν είναι δυνατή η εκχώρησή τους.\nΤο συμβατικώς συμφωνηθέν ποιοτικό αποτέλεσμα του έργου προκύπτει κατά κανόνα εκ της βεβαίωσης λήψης παραγγελίας, τις έγγραφες πρόσθετες συμφωνίες ή τη συγγραφή υποχρεώσεων. Δημόσιες δηλώσεις, ισχυρισμοί ή διαφημίσεις του κατασκευαστή δεν αποτελούν στοιχεία του συμβατικώς συμφωνηθέντος αποτελέσματος. Από νομική άποψη δεν παρέχονται στον πελάτη εγγυήσεις. Οι εγγυήσεις κατασκευαστή παραμένουν ανεπηρέαστες εκ των εδώ οριζόμενων.\nΣε περίπτωση εγκατάστασης λογισμικού τρίτων μερών, ισχύει ως συνομολογηθείσα η κατάσταση ποιότητας του λογισμικού στην έκδοση η οποία αναφέρεται στην παραγγελία.\nΑν υφίστανται ελαττώματα εξαιτίας μη υπαρχουσών ή διαφορετικών απαιτούμενων ιδιοτήτων συστήματος του πελάτη από εκείνες της προσφοράς/βεβαίωσης λήψης παραγγελίας, θα τροποποιηθεί επίσης και το σύστημα του πελάτη στη συνέχεια, οπότε δεν υπέχουμε καμία ευθύνη εξ εγγυήσεως, εφόσον το ελάττωμα προεκλήθη κατ’ αυτόν τον τρόπο. Ο πελάτης φέρει το βάρος αποδείξεως του ότι τα προκύπτοντα ελαττώματα των έργων και υπηρεσιών μας δεν οφείλονται στις διαφορετικές απαιτούμενες ιδιότητες συστήματος ή μεταβολές του συστήματος.\nΕλαττώματα μέρους των παραδοθέντων αγαθών δεν δίδουν το δικαίωμα άρνησης αποδοχής του συνόλου της παραγγελίας, εκτός εάν κάτι τέτοιο θα καταστούσε αφόρητη για τους αντισυμβαλλόμενους την εκτέλεση της σύμβασης.\nΓια τις ποιοτικές αποκλίσεις των χρησιμοποιούμενων υλικών υπέχουμε ευθύνη μόνο μέχρι το ύψος των δικών μας απαιτήσεων έναντι των εκάστοτε προμηθευτών. Σε μία τέτοια περίπτωση δεν υπέχουμε ευθύνη, εάν εκχωρήσουμε στον πελάτη τις απαιτήσεις μας έναντι του προμηθευτή. Ευθυνόμαστε ως τριτεγγυητές εφόσον δεν υφίστανται αξιώσεις έναντι προμηθευτών εξαιτίας δικής μας υπαιτιότητας ή εάν οι εν λόγω απαιτήσεις δεν είναι εκτελεστές.\n§ 14 Εμπιστευτικότητα / Προστασία προσωπικών δεδομένων\nΟ πελάτης συναινεί στο ότι θα προβούμε σε επεξεργασία και αποθήκευση των απαιτούμενων για την ομαλή εκτέλεση της παραγγελίας προσωπικών δεδομένων του πελάτη, σύμφωνα με τις νομοθετικές διατάξεις περί προστασίας των δεδομένων.\nΟ πελάτης περαιτέρω συναινεί στο ότι είναι επιτρεπτή η διαβίβαση των προσωπικών του δεδομένων προς τρίτα μέρη, εφόσον απαιτείται αυτό για την εκπλήρωση των συμβατικών μας καθηκόντων.\nΚατά τα λοιπά, δεν πραγματοποιείται κανενός είδους μεταβίβαση προσωπικών δεδομένων.\n§ 15 Ρήτρα περιορισμού ευθύνης\nΕυθυνόμαστε για βαριά αμέλεια και δόλια αθέτηση καθήκοντος, καθώς και για εξ απλής αμελείας προκληθείσα σωματική βλάβη. Η ευθύνη επί μη εκ προθέσεως αδικημάτων περιορίζεται δια του παρόντος στις κατά τη σύναψη της σύμβασης τυπικώς δυνάμενες να προβλεφθούν ζημίες.\nΕπί ελαφράς αμέλειας ευθυνόμαστε μόνον σε περίπτωση αθέτησης συμβατκών υποχρεώσεων και η ευθύνη περιορίζεται μόνον στις κατά τη σύναψη της σύμβασης τυπικώς δυνάμενες να προβλεφθούν προκύπτουσες ζημίες. Ο εν λόγω περιορισμός δεν ισχύει επί παράβασης διατάξεων περί ζωής, σωματικής βλάβης και υγείας. Για τις λοιπές εξ ελαφριάς αμέλειας και εξαιτίας ελαττώματος του έργου προκληθείσες ζημίες δεν υπέχουμε ευθύνη. Ενδεχόμενη ευθύνη εξαιτίας προσυμβατικών πταισμάτων ή κατά το νόμο περί ευθύνης λόγω ελαττωματικών προϊόντων παραμένει ανεπηρέαστη.\nΑνεξαρτήτως της υπαιτιότητάς μας, ενδεχόμενη ευθύνη εκ δόλιας απόκρυψης ελαττώματος ή εξαιτίας παρασχεθείσας εγγυήσεως ή ασφάλειας, παραμένει ανεπηρέαστη. Η εγγύηση του κατασκευαστή αποτελεί μία εγγύηση παρεχόμενη από τον κατασκευαστή και δεν προκαλείται ανάληψη ευθύνης εξ ημών εκ μίας εγγυήσεως.\nΦέρουμε ευθύνη επίσης για την προκύπτουσα κατά τη διάρκεια της καθυστέρησης αδυναμία παράδοσης, εκτός εάν η ζημία θα επέρχονταν ακόμη και εάν η παράδοση πραγματοποιούνταν εγκαίρως.\nΕφόσον η ευθύνη αποζημιώσεως για τη ζημία αποκλείεται ή περιορίζεται για εμάς, το αυτό ισχύει και αναφορικά με την προσωπική ευθύνη των υπαλλήλων μας, των εργαζομένων μας, των συνεργατών μας, των αντιπροσώπων μας και των βοηθών εκπληρώσεως.\nΑξιώσεις αποζημιώσεως συμβατικής και αδικοπρακτικής φύσης καθώς και απαιτήσεις απαλλαγής τρίτων εκ της ευθύνης παραγωγού ελαττωματικών προϊόντων αποκλείονται, εκτός της περιπτώσεως δόλου ή βαριάς αμέλειας. Το δικαίωμα υπαναχώρησης του πελάτη παραμένει ανεπηρέαστο. Αναφορικά με το εύρος εκπλήρωσης των ουσιωδών υποχρεώσεων της mvh networks και των υπηρεσιών τρίτων, ευθύνη φέρει η mvh networks μόνον μετά την ατελέσφορη δικαστική διαδικασία του πελάτη έναντι των εν λόγω τρίτων μερών, σκοπός για τον οποίο η mvh networks εχωρεί στον πελάτη τις απαιτήσεις της έναντι των τρίτων μερών.\nΔημιουργία λογότυπου και δικαιώματα επί της εμπορικής επωνυμίας: η mvh networks δεν φέρει ευθύνη περί του εάν το από εμάς προτεινόμενο λογότυπο αποτελεί ή όχι αντικείμενο πνευματικών ή άλλων δικαιωμάτων τρίτων μερών. Στις ανατεθείσες εργασίες δεν περιλαμβάνεται έρευνα για υφιστάμενα πνευματικά δικαιώματα τρίτων. Για τη μείωση του σχετικού κινδύνου, συνιστούμε τη διεξαγωγή μίας έρευνας. Η mvh networks δημιουργεί λογότυπα, αλλά άνευ περαιτέρω, ειδικής προς τούτο έγγραφης παραγγελίας δεν αναλαμβάνει την έρευνα περί πνευματικών δικαιωμάτων αναφορικά με το ίδιο ή παρόμοια εικονιστικά σήματα. Κάτι τέτοιο πρέπει να πραγματοποιηθεί μέσω ενός γραφείου που ειδικεύεται στο δίκαιο σημάτων. Η mvh networks πρόθυμα μπορεί να παράσχει την εν λόγω υπηρεσία με ξεχωριστή χρέωση, και δίδει τη σχετική εντολή σε ένα τέτοιο γραφείο – η σχετική υπηρεσία δεν περιλαμβάνεται αυτοδικαίως στα παρεχόμενα από εμάς πακέτα υπηρεσιών.\n§ 16 Φύλαξη, ασφάλεια\nΠρωτότυπα, ταινίες, αποθηκευτικά μέσα και εκτυπώσεις δεδομένων μετά την παράδοση στον πελάτη, καθώς και άλλα αντικείμενα εξυπηρετούντα στην επαναχρησιμοποίηση, όπως ολοκληρωμένα και ημιτελή προϊόντα, διατηρούνται και φυλάσσονται πέραν της προθεσμίας παραδόσεως μόνον κατόπιν προηγούμενης συμφωνίας και έναντι ξεχωριστού αντιτίμου.\nΤα ανωτέρω αναφερόμενα αντικείμενα, εφόσον έχουν καταστεί διαθέσιμα από τον πελάτη, τηρούνται με την προσήκουσα φροντίδα έως την προθεσμία παράδοσης.\nΕάν απαιτείται να ασφαλιστούν τα ανωτέρω αναφερόμενα αντικείμενα, θα πρέπει να προνοήσει σχετικά ο ίδιος ο πελάτης.\n§ 17 Περιοδικές εργασίες\nΕάν ο πελάτης υπεισέλθει σε μερική ή ολική υπερημερία οφειλέτη λόγω μη πληρωμής και συνεχίζει να παραμένει σε καθυστέρηση παρά τη σχετική όχληση για μία εβδομάδα, μπορούμε να καταγγείλουμε τη σύμβαση απροθέσμως.\n§ 18 Hosting (φιλοξενία ιστότοπου)\nΗ σύμβαση, εφόσον δεν έχει συμφωνηθεί άλλως, καταρτίζεται με διάρκεια ισχύος δώδεκα (12) μηνών. Εάν η σύμβαση καταρτίστηκε για συγκεκριμένη χρονική διάρκεια ή εάν έχει συμφωνηθεί με τον πελάτη ελάχιστος χρόνος ισχύος, τότε η χρονική διάρκεια της σύμβαση επιμηκύνεται κατά τον συμφωνηθέντα χρόνο ή ελάχιστο χρόνο ισχύος, αλλά πάντως όχι άνω του ενός (1) έτους, εάν δεν υπάρξει καταγγελία με προθεσμία τεσσάρων (4) εβδομάδων πριν την εκάστοτε παρέλευση του συγκεκριμένου χρόνου ή ελάχιστου χρόνου ισχύος. Η mvh networks, επί συμβάσεων με διάρκεια ισχύος ή με ελάχιστο χρόνο ισχύος έως και δώδεκα (12) μηνών, έχει το δικαίωμα το νωρίτερο μετά από έναν (1) μήνα, να καταγγείλει τη σύμβαση με προθεσμία τριών μηνών κατά το τέλος του μήνα. Αυτό ισχύει επίσης και όταν η σύμβαση έχει παραταθεί για ορισμένο χρονικό διάστημα. Η mvh networks, επί συμβάσεων με διάρκεια ή ελάχιστη διάρκεια άνω των δώδεκα (12) μηνών και έως εικοσιτεσσάρων (24) μηνών, έχει το δικαίωμα να καταγγείλει τη σύμβαση με προθεσμία έξι (6) μηνών στο τέλος του μηνός. Μια σύμβαση αορίστου χρόνου δύναται να καταγγελθεί με προθεσμία τριάντα (30) ημερών κατά το τέλος του μήνα από αμφότερα τα αντισυμβαλλόμενα μέρη, άνευ αιτιολογίας.\n§ 19 Στοιχεία ιδιοκτησίας και λοιπές σημειώσεις σχετικά με τον ιστότοπο\nΈχουμε το δικαίωμα εντός των έργων μας να παραπέμπουμε προς την εταιρεία μας κατά εύλογο τρόπο, για παράδειγμα μέσω ενός υπερσυνδέσμου (hyperlink). Τοποθετούμε επίσης σε κατάλληλες θέσεις στην ιστοσελίδα υποδείξεις (π.χ. web design development mvhnetworks & λογότυπο) σχετικά με τα πνευματικά δικαιώματα του web designer. Ο πελάτης δεν δικαιούται να απομακρύνει αυτές τις υποδείξεις άνευ εγκρίσεως του web designer. Σε περίπτωση μεταβίβασης της ιστοσελίδας σε τρίτο πρόσωπο, και εκείνο επίσης δεν δικαιούται να απομακρύνει αυτές τις υποδείξεις. Ο πελάτης οφείλει να γνωστοποιήσει αυτό στον αγοραστή.\n§ 20 Εφαρμοστέο δίκαιο, δωσιδικία, μερική ακυρότητα\nΙσχύει το δίκαιο της Ομοσπονδιακής Δημοκρατίας της Γερμανίας, εξαιρουμένης της εφαρμογής του δικαίου των Ηνωμένων Εθνών περί πωλήσεων. Εφόσον δεν συμφωνήθηκε άλλως, το Γερμανικό δίκαιο ισχύει και επί συμβατικών σχέσεων με αλλοδαπούς παραγγέλοντες.\nΕφόσον ο πελάτης αποτελεί έμπορο υπό την έννοια του Εμπορικού κώδικα, νομικό πρόσωπο δημοσίου δικαίου ή ξεχωριστή περιουσιακή ομάδα δημοσίου δικαίου, τα δικαστήρια της Στουτγάρδης είναι αρμόδια για όλες τις εμμέσως ή αμέσως εκ της συμβατικής σχέσης αναφυόμενες διαφορές.\nΤόπος εκπληρώσεως, ελλείψει διαφορετικής έγγραφης συμφωνίας είναι η εταιρική έδρα της mvh networks. Τοπικά αρμόδια είναι τα δικαστήρια της Στουτγάρδης, στη Γερμανία.\nΣε περίπτωση που κάποια διάταξη των παρόντων Γενικών Όρων Συναλλαγών ή διάταξη στο πλαίσιο άλλων συμφωνιών είναι ή καταστεί άκυρη, κάτι τέτοιο δεν επηρεάζει τις λοιπές διατάξεις ή συμφωνίες.


cosmostatus: Έκκληση για βοήθεια από τους Χριστιανούς του Ιράκ\n«Εξαιτίας των επιθέσεων των δυνάμεων του Hashd al-Shaabi, που υποστηρίζονται από το Ιράν, τα Χριστιανικά χωριά αντιμετωπίζουν πολύ σοβαρές απειλές» αναγράφεται στην επιστολή της οργάνωσης.\nΗ επιστολή στάλθηκε στους αντιπροσώπους του ΟΗΕ και της Ευρωπαϊκής Ένωσης στο Ιράκ και το Ιρακινό Κουρδιστάν.\nΗ οργάνωση προειδοποιεί πως οι μάχες που γίνονται εκεί κοντά, μεταξύ των Ιρακινών δυνάμεων (κυρίως Σιιτών) και των Κούρδων Πεσμεργκά, μπορεί να επεκταθούν και στα χωριά των Χριστιανών και των Γεζίντι, στα οποία διαμένουν 17.000 οικογένειες!\nΟι μάχες διεξάγονται για την κυριαρχία σε εδάφη που διεκδικούν και οι Κούρδοι και η κυβέρνηση της Βαγδάτης.\nΗ επιστολή ζητά από την διεθνή κοινότητα να λάβει «άμεση δράση» και να προστατεύσει τις εγχώριες μειονοτικές ομάδες.\n«Με την ευκαιρία της διεθνούς ημέρας θρησκευτικής ελευθερίας (27-10-2017), καλούμε την διεθνή κοινότητα να προστατέψει τις τοπικές θρησκείες του Ιράκ και της Μέσης Ανατολής από την καταστροφή, τον τρόμο και τον θάνατο» γράφει η επιστολή.\nΟι Χριστιανοί της περιοχής μαζί με τους Γεζίντι, δηλώνουν πως δεν θέλουν τον πόλεμο και απευθύνουν έκκληση βοήθειας προς το Βατικανό και τον Πάπα, μαζί με τις ΗΠΑ, να εξασφαλίσουν την ασφάλειά τους.\n«Καλούμε τον Πάπα, τις ΗΠΑ και τη Διεθνή Κοινότητα, να παρέμβουν άμεσα. Εδώ ζουν Χριστιανοί και Γεζίντι. Είμαστε κοντά στο πολεμικό μέτωπο. Θέλουμε να επέμβουν και να σταματήσουν την αιματοχυσία. Εμείς οι Ιρακινοί είμαστε μόνοι μας. Πολεμήσαμε το Ισλαμικό Κράτος μαζί. Επίσης καλούμε τον Ιρακινό Πρωθυπουργό Αμπαντί. Είμαστε ειρηνικοί Χριστιανοί. Ειρηνικοί Γεζίντι. Θέλουμε ειρήνη. Εάν φτάσει εδώ ο πόλεμος, ζητούμε από τον Πάπα να μας μεταφέρει σε άλλες χώρες επειδή δεν θέλουμε τον πόλεμο. Θέλουμε μόνο την ειρήνη».\nΟι Χριστιανοί είναι αντιμέτωποι με διωγμούς στο Ιράκ, ενώ οι Γεζίντι θανατώθηκαν ή σκλαβώθηκαν κατά χιλιάδες, με αποτέλεσμα τα Ηνωμένα Έθνη να κάνουν λόγο για γενοκτονία.\nΟ Χριστιανικός πληθυσμός του Ιράκ, από 1,5 εκατομμύριο που ήταν πριν το 2003, έχει μειωθεί σε μόλις μερικές εκατοντάδες.\nΑναρτήθηκε από cosmos status στις Κυριακή, Οκτωβρίου 29, 2017


Θέλει να παραμείνει στην Everton ο Robles | Englishfootball |\nHome / Αγγλία / Premier League / Θέλει να παραμείνει στην Everton ο Robles\nΘέλει να παραμείνει στην Everton ο Robles\nΟ τερματοφύλακας της Everton Joel Robles σε δηλώσεις του αποκάλυψε πως θέλει να παραμείνει στα “Ζαχαρωτά” για πολλά ακόμη χρόνια.\nΟ Robles πήρε θέση βασικού στην Everton μετά από έναν τραυματισμό που άφησε εκτός τον Stekelenburg, στο ντέρμπι με την Liverpool τον περασμένο Δεκέμβριο. Ο Ισπανός από το 2013 που εντάχθηκε στα “Ζαχαρωτά” πάλευε να βρει την θέση του στην αρχική ενδεκάδα, πλέον μετράει δέκα συνεχόμενες εμφανίσεις ως βασικός.\nΜε το συμβόλαιο του Robles να έχει ακόμη 12 μήνες διάρκεια οι φήμες περί απόκτησης νέου τερματοφύλακα στην Everton φούντωσαν, με τον Pickford που αγωνίζεται στην Sunderland να είναι ένα από τα ονόματα που ακούγεται πολύ τον τελευταίο καιρό.\nΑναλυτικά οι δηλώσεις του Joel Robles:\n“Αισθάνομαι ωραία στον σύλλογο, Θέλω να παραμείνω όσο το δυνατόν περισσότερα χρόνια μπορώ. Η Everton είναι σαν το σπίτι μου μετά από τέσσερις σεζόν. Οι άνθρωποι στο Liverpool είναι πολύ φιλικοί και είμαι χαρούμενος με τους συμπαίχτες μου και την ομάδα. Το συμβόλαιο μου λήγει την επόμενη σεζόν αλλά δεν ανησυχώ για αυτό. Δεν έχουμε μιλήσει ακόμη για κάτι ακόμη, αλλά η πρώτη μου επιλογή θα είναι η παραμονή στην Everton. Είναι ξεκάθαρο ότι δεν θα φύγω μέχρι την στιγμή που θα μου πουν ότι ο σύλλογος δεν με χρειάζεται. Αν μου το πουν αυτό θα πακετάρω τις βαλίτσες μου και θα φύγω αλλά η προτεραιότητα μου είναι να παραμείνω στην Everton.”\nEvertonPremier LeagueRoblesΑγγλικό ποδόσφαιροΈβερτονΠρέμιερ Λιγκ\n← Previous Story Προς ανανέωση ο Obiang\nNext Story → Larsson: «Να μαζέψουμε γρήγορα βαθμούς»


Ioanninamed.gr - Χολερυθρίνη (BIL)\nΗ χολερυθρίνη (Bilirubin) αποτελεί προϊόν του καταβολισμού της αίμης που παράγεται από τη διάσπαση της αιμοσφαιρίνης των ερυθρών αιμοσφαιρίων στο δικτυοενδοθηλιακό σύστημα κυρίως του σπλήνα και του ήπατος. Η χολερυθρίνη εκκρίνεται στην χολή και στα ούρα στα οποία τους προσδίδει το χαρακτηριστικό κίτρινο χρώμα τους. Αυξημένες τιμές της (>2mg/dL) προκαλούν το έντονο κίτρινο χρώμα των επιπεφυκότων και του δέρματος που χαρακτηρίζει τους ασθενείς με ίκτερο.\nΗπατοχολικό σύστημα Η απελευθερούμενη αιμοσφαιρίνη μετά την καταστροφή του ερυθροκυττάρου λόγω γήρανσης (μέσος όρος ζωής του ερυθρού είναι οι 120 ημέρες) διασπάται στα μόρια που την αποτελούν δηλαδή την αίμη και την σφαιρίνη. Η σφαιρίνη διασπάται σε αμινοξέα όπως οι άλλες πρωτεΐνες και η αίμη με τη βοήθεια ενζύμων μετατρέπεται σε χολοπρασίνη και στη συνέχεια σε χολερυθρίνη. Στα φυσιολογικά άτομα παράγονται καθημερινά περίπου 250 - 350 mg χολερυθρίνης από τα οποία το 85% προέρχεται από την καταστροφή γηρασμένων ερυθρών αιμοσφαιρίων και το 15-20%, προέρχεται από άλλες πηγές, κυρίως από τον μεταβολισμό άλλων πρωτεϊνών που περιέχουν αίμη (κυτοχρώματα, μυοσφαιρίνη). Η χολερυθρίνη που σχηματίζεται με τον τρόπο αυτό στο αίμα είναι αδιάλυτη στο νερό, κυκλοφορεί ενωμένη με αλβουμίνη η οποία την μεταφέρει στο ήπαρ και ονομάζεται ασύζευκτη ή έμμεση χολερυθρίνη (Unconjugated or Indirect Bilirubin). Εξαιτίας της αδιαλυτότητάς της στο νερό και της σύνδεσης της με την αλβουμίνη, η έμμεση χολερυρθρίνη δεν διηθείται από το νεφρικό σπείραμα και δεν αποβάλλεται στα ούρα.\nΣτο ήπαρ η χολερυθρίνη αποσπάται από την αλβουμίνη και ενώνεται στα ηπατοκύτταρα με τη βοήθεια του ενζύμου γλυκουρονική τρανσφεράση (UDP GT), με γλυκουρονίδια ώστε να γίνει υδατοδιαλυτή και να αποβληθεί με τη χολή. Η χολερυθρίνη αυτή ονομάζεται συνδεμένη ή άμεση (Conjugated or Direct Bilirubin) και απεκκρίνεται με τη χολή. Η συζευγμένη χολερυθρίνη είναι υδατοδιαλυτή γι’ αυτό και διηθείται από το σπείραμα και εμφανίζεται στα ούρα.\nΗ τρίτη φάση του μεταβολισμού της χολερυθρίνης γίνεται στο έντερο, όπου αφ' ενός μεν αυτή αποβάλλεται αυτούσια με τα κόπρανα, αφ' ετέρου δε ένα μέρος της μεταβολίζεται με τη βοήθεια των μικροβίων του εντέρου σε ουροχολινογόνο, άχρωμο προϊόν, το οποίο μετατρέπεται σε χρωματισμένο, την ουροχολίνη. Για τις ενώσεις αυτές, όταν βρίσκονται στα κόπρανα, χρησιμοποιούνται οι όροι κοπροχολινογόνο και κοπροχολίνη. Μέρος του ουροχολινογόνου επαναπορροφάται από το έντερο και με τη βοήθεια του λεγόμενου εντεροηπατικού κύκλου, ένα ποσοστό του επαναποβάλλεται στη χολή ενώ το υπόλοιπο βραχυκυκλώνει το ήπαρ και αποβάλλεται από τους νεφρούς. Υπό φυσιολογικές συνθήκες, αποβάλλονται έως 4 mg ουροχολινογόνου στα ούρα και το ποσό τούτο μεταβάλλεται στα διάφορα είδη ίκτερου.\nΗ μέτρηση της χολερυθρίνης χρησιμοποιείται στην διάγνωση των αιμολυτικών αναιμιών, των διαταραχών της ηπατικής λειτουργίας, συγγενών διαταραχών του μεταβολισμού και του ίκτερου των νεογνών. Η αύξηση τη έμμεσης χολερυθρίνης πιο συχνά συνδέεται με αυξημένη καταστροφή των ερυθρών αιμοσφαιρίων (αιμόλυση) σε αντίθεση με την αύξηση της άμεσης χολερυθρίνης που συνδέεται με ηπατική δυσλειτουργία ή απόφραξη των χοληφόρων. Η αύξηση των επιπέδων της ολικής χολερυθρίνης καθιστά απαραίτητο και τον προσδιορισμό του είδους της χολερυθρίνης (άμεσης ή έμμεσης).\nΟλική χολερυθρίνη: 0.3 - 1.0 mg/dL (5 - 17 µmol/L).\nΆμεση χολερυθρίνη: 0.0 - 0.2 mg/dL (0.0 - 3.4 µmol/L).\nΈμμεση χολερυθρίνη = Ολική χολερυθρίνη - Άμεση χολερυθρίνη: 0.2 - 0.7 mg/dL (< 12 µmol/L).\nΗ αύξηση της ολικής χολερυθρίνης συνοδευόμενη από ίκτερο μπορεί να οφείλεται:\nΣε ηπατική δυσλειτουργία λόγω:\nΑντιδράσεις ορισμένων φαρμάκων, όπως η χλωροπρομαζίνη.\nΑπόφραξη των χοληφόρων από λίθους ή νεοπλάσματα.\nΜετά από μεταγγίσεις αίματος, ειδικά εκείνες που αφορούν πολλές μονάδες.\nΑντιδράσεις μετάγγισης (ΑΒΟ ή Rh ασυμβατότητα).\nΣύνδρομο Crigler-Najjar (σοβαρή νόσος οφειλόμενη σε γενετική ανεπάρκεια του ηπατικού ενζύμου γλυκουρονική τρανσφεράση, που απαιτείται για την σύζευξη της χολερυθρίνης).\nΕμβρυϊκή ερυθροβλάστωση (ίκτερος που εμφανίζεται σε Rh θετικά νεογνά, από μητέρες Rh αρνητικές, που έχουν ευαισθητοποιηθεί έναντι του παράγοντα Rhesus).\nΣύνδρομο Dubin-Johnson (καλοήθης, κληρονομικής αιτιολογίας ίκτερος, χαρακτηριζόμενος από την ανεύρεση μιας μελανόφαιης χρωστικής μέσα στα ηπατικά κύτταρα σε συνδυασμό με αύξηση της άμεσης χολερυθρίνης που φαίνεται πως οφείλεται σε διαταραχές της απέκκρισης πολλών ουσιών, όπως της χολερυθρίνης, των χολόφιλων χρωστικών και των πορφυρινών).\nΣύνδρομο Gilbert (οικογενής υπερχολερυθριναιμία).\nΝόσος του Nelson με οξεία ηπατική ανεπάρκεια (ανάπτυξη αδενώματος στην υπόφυση μετά από αμφοτερόπλευρη επινεφριδιεκτομή σε ασθενείς με νόσο του Cushing).\nΠνευμονική εμβολή / έμφρακτο.\nΑυξημένα επίπεδα έμμεσης (μη συζευγμένης) χολερυθρίνης παρατηρούνται σε:\nΑιμολυτικές αναιμίες που οφείλονται σε μεγάλο αιμάτωμα.\nΤραύμα με παρουσία μεγάλου αιματώματος.\nΑιμορραγικό πνευμονικό έμφρακτο.\nΑιμολυτικός ίκτερος νεογνών.\nΑντιδράσεις από μεταγγίσεις (ΑΒΟ ή Rh ασυμβατότητα).\nΦυσιολογικό ίκτερο νεογνών.\nΑυξημένα επίπεδα άμεσης (συζευγμένης) χολερυθρίνης παρατηρούνται σε:\nΣύνδρομο Byler (προοδευτική οικογενής ενδοηπατική χολόσταση).\nΚαρκίνο της κεφαλής του παγκρέατος.\nΑτρησία χοληφόρων (η απόφραξη ή η ασυνέχεια στα χοληφόρα προκαλεί κώλυμα στη ροή της χολής).\nΙδιοπαθή νεογνική ηπατίτιδα.\nΑπό τοξίνες (μανιτάρια amanita phalloides).\nΣύνδρομο Dubin - Johnson.\nΣύνδρομο Rotor (καλοήθης, κληρονομικής αιτιολογίας ίκτερος, χαρακτηριζόμενος σε αντίθεση με το σύνδρομο Dubin-Johnson από την μη ανεύρεση της μελανόφαιης χρωστικής μέσα στα ηπατικά κύτταρα, σε συνδυασμό με αύξηση της άμεσης χολερυθρίνης που φαίνεται πως οφείλεται σε διαταραχές της απέκκρισης πολλών ουσιών, όπως της χολερυθρίνης, των χολόφιλων χρωστικών και των πορφυρινών).\nΝόσος Wilson (αυτοσωματική υπολειπόμενη γενετική διαταραχή κατά την οποία ο χαλκός συσσωρεύεται στους ιστούς και εκδηλώνεται με νευρολογικά ή ψυχιατρικά και ηπατικά συμπτώματα.\nΓαλακτοζαιμία (αδυναμία μετατροπής της γαλακτόζης σε γλυκόζη λόγω διαταραχών ενός εκ των τριών ενζύμων, που ενέχονται στην αντίδραση).\nΤυροσιναιμία (κληρονομική διαταραχή κατά την οποία ο οργανισμός αδυνατεί να διασπάσει πλήρως το αμινοξύ τυροσίνη).\nΗ χολερυθρίνη αποτελείται από μία ανοικτή αλυσίδα τεσσάρων πυρολικών δακτυλίων. Όλες οι χημικές ενώσεις - χρωστικές που διαθέτουν δακτυλίους τύπου πυρόλης όταν εκτίθενται στο φως ισομερίζονται. Η ιδιότητα αυτή της χολερυθρίνης χρησιμοποιείται στην φωτοθεραπεία, η οποία εφαρμόζεται θεραπευτικά στις περιπτώσεις εμφάνισης νεογνικού ικτέρου στα νεογνά, αφού το ισομερές της χολερυθρίνης που δημιουργείται μετά την έκθεση στην ακτινοβολία είναι περισσότερο διαλυτό και αποβάλλεται.\nΗ άμεση (συζευγμένη) χολερυθρίνη ως υδατοδιαλυτή μορφή χολερυθρίνης αποτελεί τον μοναδικό τύπο που μπορεί να διηθεί από το σπείραμα και να εμφανιστεί στα ούρα. Αν και υπό φυσιολογικές συνθήκες η χολερυθρίνη δεν ανιχνεύετε στα ούρα αφού αποβάλλεται αυτούσια με τα κόπρανα, ή μεταβολίζεται με τη βοήθεια των μικροβίων του εντέρου σε ουροχολινογόνο, μπορεί στην περίπτωση που εμφανιστεί αποφρακτικός ίκτερος λόγω απόφραξης ή ηπατικής νόσου και λόγω αδυναμίας να αποβληθεί στον γαστρεντερικό σωλήνα να εισέλθει στην κυκλοφορία του αίματος, να διηθεί από το σπείραμα και να εμφανιστεί στα ούρα.\nΑρνητική (απούσα σε εξετάσεις ρουτίνας).\nΔεν υπερβαίνει τα 0,2 mg/dL (<0,34 μmol/L).\nΗ αύξηση της χολερυθρίνης στα ούρα μπορεί να οφείλεται:\nΠαράγοντες που συμβάλουν σε μη φυσιολογικές τιμές της εξέτασης:\nΦάρμακα που μπορούν να προκαλέσουν ψευδώς θετικά αποτελέσματα: φαιναζοπυριδίνη, φαινοθειαζίνες, σαλικυλικά.\nΦάρμακα που μπορούν να προκαλέσουν ψευδώς αρνητικά αποτελέσματα: ασκορβικό οξύ (βιταμίνη C).\nΗ έκθεση του δείγματος στο φως ενδέχεται να επηρεάσει τα αποτελέσματα της εξέτασης.\nFischbach - A Manual of Laboratory and Diagnostic Tests (7th edition).\nWallach - Interpretation of Diagnostic Tests (8th edition).\nMcGraw-Hill’s Manual of Laboratory & Diagnostic Tests - Urinalysis - Bilirubin\nΕτικέτες: χολερυθρίνη,\tάμεση χολερυθρίνη,\tέμμεση χολερυθρίνη,\tίκτερος,\tαιμόλυση,\tνεογνικός ίκτερος


Και εκεί που είχαμε ησυχάσει 5-6 χρόνια τώρα, τσουυυυπ να τες πάλι κουνάμενες συνάμενες... και μεγάλες.\nΠέρυσι εμφανίστηκε η ζώνη του καουμπόη. Φέτος έχουμε τη ζώνη του Γκούτσι, που δεν κάνουμε τίποτ' άλλο μια βδομάδα τώρα, μόνο μαζί του ασχολούμαστε, και να τα μοκασίνια του Γκούτσι και να τα τσαντάκια του Γκούτσι, τέλος πάντων έβγαλε και αυτός ο χριστιανός μια ζώνη με το μονόγραμμά του με δέκα χρόνια καθυστέρηση, αλλά κάλιο αργά παρά ποτέ.\nΤζιν φοράς; Βάλε ζώνη. Πουκάμισο απ' έξω φοράς; Βάλε ζώνη. Ζακέτα φοράς; Βάλε ζώνη. Κουβέρτα φοράς; Βάλε ζώνη. Γενικά, βάλε ζώνη.\nΝα, δες πώς τη φοράνε αυτές εκεί:


Διέρρευσε η πρώτη φωτογραφία του LG G6 που δείχνει την πρόσοψή του!\nΑπό ότι φαίνεται η LG δεν φτιάχνει το LG G6 σε απόλυτη μυστικότητα και σήμερα έχουμε άλλη μια φωτογραφία από την πρόσοψη της συσκευής. Ήδη έχουμε δει πολλές διαρροές, όμως οι φωτογραφίες του τελικού προϊόντος είναι πιο σπάνιες. Η φωτογραφία ανέβηκε από το IT Home και επιβεβαιώνει τις προηγούμενες διαρροές. Τo μπροστινό panel είναι ...\nΤα drones είναι το απόλυτο trend της εποχής. Δεν είναι λίγοι οι καταναλωτές που αγοράζουν απο απλά drones-παιχνίδια μέχρι επαγγελματικά με δυνατότητες υψηλής τεχνολογίας.Η χρήση τους έχει ανοίξει νέες οπτικές, όπως ίσως δεν φανταζόμασταν πριν απο μερικά χρόνια. Νέες επαγγελματικές χρήσεις αλλά και χρήση για προσωπική ...\nPS4 Pro Boost Mode: Δείτε πώς βελτιώνει Bloodborne, The Witcher 3 και Batman: Arkham Knight\nΌσοι είστε κάτοχοι του νέου μοντέλου της Sony, το PS4 Pro, θα έχετε ακούσει για το αναμενόμενο Boost Mode που φημολογείται ότι θα βελτιώσει κατά πολύ τις βελτιώσεις αρκετών παιχνιδιών. Το κανάλι Digital Foundry δοκίμασε ορισμένα games όπως The Witcher 3, Batman: Arkham Knight, The Evil Within, Oddworld: New n’ Tasty και το Until Dawn. Όσον αφορά το αποκλειστικό της Sony, ...\nΤι υπάρχει στα σημεία του διαδικτύου που είναι προσβάσιμα μόνο μέσω του Tor;Τι είναι το Dark Web; Ποια μυστικά ελλοχεύουν στις σκοτεινές πλευρές του; Πολλοί είναι εκείνοι που αναρωτιούνται. Οι αρχάριοι χρήστες που χρησιμοποιούν το Google Chrome, το Mozilla Firefox και το Edge Microsoft συχνά απαντούν όρους όπως Dark Web, Deep Web και Tor. Έτσι ...\nJason Truppi: Οι αυταπάτες είναι αυτές που μπορούν να παραλύσουν την ικανότητα της κυβέρνησης και της βιομηχανίας για την καταπολέμηση απειλών στο διαδίκτυο σύμφωνα με ένα πρώην μέλος της ομάδας netsec του FBI που μίλησε στο συνέδριο ασφαλείας B-Sides. Το συνέδριο B-Sides πραγματοποιήθηκε στο San Francisco.Η κοινωνία λειτουργεί υπό την ...\nBlack Hole: Τι θα συμβεί αν ξαφνικά πλησιάσει μια μαύρη τρύπα το ηλιακό μας σύστημα; Το σενάριο αυτό μπορεί να φαίνεται αδύνατο και προφανώς αν κάποια στιγμή γινόταν πραγματικότητα θα μπορούσε να σημαίνει την ολοκληρωτική καταστροφή της γης όπως την ξέρουμε. Αυτός όμως ο λόγος το κάνει να είναι το τέλειο θέμα για μια μεγάλη ...\nSamsung Galaxy S8+: Στις 29 Μαρτίου, η Samsung σκοπεύει να ανακοινώσει δύο νέα smartphones της σειράς Galaxy S. Σήμερα διέρρευσε ένα λογότυπο που αποκαλύπτει ότι η μεγαλύτερη από τις δύο συσκευές θα ονομάζεται Samsung Galaxy S8+. Το λογότυπο διέρρευσε από τον γνωστό tipster Evan Blass.Το πρότυπο Galaxy S8 αναμένεται να διαθέτει μια οθόνη 5,8 ιντσών, ενώ το S8+ θα ...\nΗ Digea Ψηφιακός Πάροχος Α.Ε. είναι μια εταιρεία που έχει συσταθεί από τα ιδιωτικά τηλεοπτικά κανάλια εθνικής εμβέλειας ALPHA, ALTER, ANTΕΝΝΑ, ΜΑΚΕΔΟΝΙΑ TV, MEGA, ΣΚΑΪ και STAR. Στις 7 Φεβρουαρίου του 2014 ανακηρύχτηκε υπερθεματιστής για το σύνολο των δικαιωμάτων χρήσης ραδιοσυχνοτήτων εθνικής και περιφερειακής κάλυψης. Στόχος της ...\nXiaomi Mi 5s 64GB: Σε ειδική τιμή για τους αναγνώστες του Techmaniacs.gr\nΤο Xiaomi Mi 5s παραμένει μια ασυναγώνιστη επιλογή για τα χρήματά του. Με hardware ναυαρχίδας και τιμή κάτω των €300 σίγουρα πρέπει να είναι στις επιλογές μας. Σήμερα όμως το εντοπίσαμε στο GearBest στα €274 μόνο, ενώ όταν επικοινωνήσαμε με το κατάστημα, μας έστειλαν το κουπόνι Mi5GSB ώστε να το αποκτήσουμε στα €265. Το Xiaomi Mi5s […] The post\nNOMU S30: Τεθωρακισμένη κατασκευή, IP68 πιστοποίηση και δυνατά χαρακτηριστικά\nΗ κατηγορία ενός ανθεκτικού smartphone θεωρείτε αρκετά δύσκολη όταν πρόκειται να προβούμε σε μια τέτοια αγορά. Αυτό κυρίως γιατί οι συσκευές αυτές εστιάζουν περισσότερο στην κατασκευή παρά στα χαρακτηριστικά, ενώ παράλληλα οι επιλογές είναι αρκετά περιορισμένες. Έτσι στις περισσότερες περιπτώσεις θα πρέπει να θυσιάσουμε smartphones ...\nΣελίδα 959 από 1134